Maahanmuuttajaopiskelijoiden Opintoalaan tutustuminen -opintojakson prosessin kuvaus

Maahanmuuttajataustaisten opiskelijoiden opiskelu- ja ammatinvalintataitojen kehittämiseen kuuluu mm. tutustuminen suomalaiseen koulutusjärjestelmään ja opiskelukulttuuriin. Tutustuminen opintoaloihin on tärkeä osa sitä, koska Suomessa on sellaisia aloja ja tutkintoja, joita ei ole lähtömaassa. Artikkelissani kerron, miten Opintoalaan tutustumisjakso on järjestetty Pohjois-Karjalan opisto ja Pohjois-Karjalan ammattiopisto Niittylahden järjestämässä Maahanmuuttajien ammatilliseen peruskoulutukseen valmistavassa koulutuksessa (Pohjois-Karjalan koulutuskuntayhtymä). 

Maahanmuuttajien ammatilliseen peruskoulutukseen valmistavan koulutuksen opintosuunnitelmaan kuuluu kahden opintoviikon opintojakso, jonka nimi on Opintoalaan tutustuminen, ja se perustuu opetushallituksen määräykseen, opetussuunnitelman perusteisiin (Maahanmuuttajien ammatilliseen peruskoulutukseen valmistava koulutus -opetussuunnitelman perusteet 2008, 21–23).  Opintoalaan tutustuminen on osa Opiskelu- ja ammatinvalintataidot -kokonaisuutta. 

Jakson aikana opiskelijat tutustuvat kiinnostuksensa mukaan ammattiin opiskeluun käytännössä, muodostavat käsityksen omasta soveltumisestaan koulutukseen, saavat tietoa ja kokemuksia mm. suomalaisesta opiskelukulttuurista ja käsityksen oman kielitaitonsa riittävyydestä ammatillisessa koulutuksessa. 

Pohjois-Karjalan ammattiopisto Niittylahdessa vastuu on opinto-ohjaajalla ja ryhmänohjaajalla. Prosessi alkaa kyselyillä kiinnostuksen kohteista HOPS -keskustelujen aikana tai opo-tunneilla. Ennen sitä opiskelijoille kerrotaan ammateista ja oppilaitoksista. Opiskelijat valitsevat kiinnostavat alat omassaan tai muussa ammatillisessa oppilaitoksessa. 

Lukuvuonna 2013 – 2014 tutustumisjaksot Pohjois-Karjalan ammattiopiston Joensuun yksiköiden aloihin ovat viikoilla 48 ja 6. Nämä viikot sopivat ammattiopiston työjärjestykseen. Ryhmissä on maahanmuuttajien koulutuksen ja ammattistartin eli ammatilliseen peruskoulutukseen ohjaavan ja valmentavan koulutuksen noin 65 opiskelijaa. Sekaryhmät muodostuvat opiskelijoiden valinnoista. Laskennallinen ryhmäkoko on noin 16 henkilöä. Ryhmälle varataan työsali ja ammatillinen opettaja. 

Opiskelijat valitsevat viikon sisällöstä itselleen sopivimmat vaihtoehdot siten, että viikon jokaiselle päivälle on yksi tutustumiskohde tai koulutusala. Sen jälkeen he tekevät omat valintansa Wilman valintatarjottimelta. 

Maahanmuuttajaopiskelijoiden ohjaus eroaa ammattistartin opiskelijoiden ohjauksesta. Ohjauksessa on otettava huomioon kulttuuritausta. Ohjaaja tarvitsee tietoa eri kulttuuritaustausten ihmisten persoonallisuuden kehitykseen vaikuttavista tekijöistä. (Lairio ym. 2001. 146–147.) Esimerkiksi jotkut muslimit eivät voi käsitellä sianlihaa tai hoitaa toisen sukupuolen edustajaa, mikä voi olla esteenä ravitsemis- tai hoitoalalla. 

Opiskelijoita jännittää meno uuteen paikkaan, sen takia jokaiselle annetaan oma infolappu, jossa on tietoa mm. missä heidän pitää olla ja mihin aikaan, yhteyshenkilön nimi ja puhelinnumero. Lisäksi kerrotaan työvaatteista ja -kengistä, salmonellatodistuksista jne.  Maahanmuuttajaopiskelijoita ohjataan henkilökohtaisesti selkokieltä käyttäen. Oma opettaja on ryhmän mukana aamupäivän ajan kokoamassa opiskelijat ja tukemassa heitä.

Osaa maahanmuuttajaopiskelijoista kiinnostaa opiskelu aikuisopistossa, lukiossa, ammattikorkeakoulussa tai yliopistossa. Heille järjestetään poikkeuksellisesti omat tutustumiskohteet ja -päivät. Tärkeässä roolissa on verkostoituminen Joensuun eri oppilaitosten opinto-ohjaajien kanssa.

Kun opiskelijat palaavat Opintoalaan tutustumisjaksolta, he kertovat kokemuksistaan ja kirjoittavat raportit päiväkirjan ja sanastotehtävän avulla. Tärkein on raportin viimeinen kohta: Kiinnostaako minua tämä ammatti ja riittääkö kielitaito.  

Opintoalaan tutustumisjakson tavoitteena on, että opiskelijat osaavat tehdä koulutusta ja elämänuraa koskevia ratkaisuja sekä asettavat realistisia tavoitteita itselleen ja koulutukselleen. Opiskelijoiden jatko-opintosuunnitelmat muuttuvat tai vahvistuvat. 

Yhteishakuun mennessä ammattitoiveet selkeytyvät. Näin opintoalaan tutustumisjaksoa voidaan hyödyntää yhteishakuprosessissa. Maahanmuuttajilla on oikeus hakea ja opiskella suomalaisissa oppilaitoksissa tasavertaisina opiskelijoina (Yhdenvertaisuuslaki 2004, 2 §).

Opintoaloihin tutustuminen tukee ammatilliseen koulutukseen sitoutumista ja ehkäisee opintojen keskeyttämistä alkuvaiheessa. Estäessään monia virhevalintoja se nopeuttaa työmarkkinoille siirtymistä, mikä edistää maahanmuuttajien kotoutumista ja ehkäisee syrjintää.  Pitää myös huomioida, että syksystä 2013 hakija saa vähemmän pisteitä, jos hänellä on opiskelupaikka (Opetus- ja kulttuuriministeriön asetus opiskelijaksi ottamisen perusteista ammatillisessa peruskoulutuksessa 2013, 5 §). Sen takia opintoalaan tutustumisjakson prosessin kehittäminen on erittäin tärkeä.

